บริษัทปูนซิเมนต์ไทย จำกัด (มหาชน)

The Siam Cement Public Company Limited

เลขทะเบียนบริษัท : บมจ. 258

ประกอบธุรกิจ กิจการลงทุน (Holding Company)

ธุรกิจหลัก ซิเมนต์ ปิโตรเคมี กระดาษและบรรจุภัณฑ์ ผลิตภัณฑ์ก่อสร้าง และธุรกิจจัดจำหน่าย

สำนักงานใหญ่ เลขที่ 1 ถนนปูนซิเมนต์ไทย แขวงบางซื่อ เขตบางซื่อ กรุงเทพมหานคร 10800

โทรศัพท์ : 0-2586-3333, 0-2586-4444

โทรสาร : 0-2587-2199, 0-2587-2201

HOMEPAGE : www.siamcement.com

www.cementhai.co.th

บริษัทปูนซิเมนต์ไทย จำกัด (มหาชน) ถูกจัดตั้งขึ้นในปี พ.ศ.2456 จากพระบรมราชโองการ
แห่งองค์พระบาทสมเด็จพระมงกุฎเกล้าเจ้าอยู่หัว (รัชกาลที่ 6)
ด้วยพระราชประสงค์ที่จะให้ประเทศไทยสามารถผลิตปูนซีเมนต์ได้เอง
และใช้ประโยชน์จากทรัพยากรภายในประเทศแทน นับแต่นั้นเป็นต้นมา บริษัทฯ
ได้เจริญเติบโตขยายงานตามภาวะการเจริญเติบโตทางเศรษฐกิจของประเทศมาโดยตลอด
โดยได้ขยายธุรกิจสู่อุตสาหกรรมที่มีความจำเป็นต่อการพัฒนาประเทศอย่างต่อเนื่อง อาทิ ปิโตรเคมี
กระดาษและบรรจุภัณฑ์ และวัสดุก่อสร้าง เป็นผลให้เกิดบริษัทในเครือฯ จำนวนมาก ภายใต้ชื่อ
“เครือซิเมนต์ไทย” จวบจนปัจจุบัน
รวมทั้งได้มีการขยายตัวจากการเป็นผู้นำทางการตลาดในประเทศของสินค้าแต่ละประเภท
ไปสู่การเป็นผู้นำทางการตลาดในภูมิภาคอาเซียนด้วยการขยายการส่งออกสินค้าหลายๆ
ประเภทเข้าไปในภูมิภาค

กว่า 90 ปี ในการบริหารองค์กร เครือซิเมนต์ไทยยึดถือแนวทางในการบริหารงานที่โปร่งใส
สามารถตรวจสอบได้ คำนึงถึงผลประโยชน์ร่วมกันของทุกฝ่าย
ซึ่งถือเป็นหนึ่งในการบริหารตามหลักบรรษัทภิบาลที่ดี
สิ่งเหล่านี้สะท้อนออกมาให้เห็นในรูปของการเติบโตขององค์กร ประสิทธิภาพของพนักงาน
ความเชื่อมั่นของนักลงทุนที่มีต่อธุรกิจของเครือฯ
ความเชื่อมั่นของคู่ค้าในการทำธุรกรรมทางธุรกิจกับเครือฯ
การมีส่วนร่วมและการยอมรับของประชาชน สังคม และชุมชนที่มีต่อเครือฯ และรางวัลต่างๆ
มากมายที่เครือฯ ได้รับอย่างสม่ำเสมอ จากทั้งองค์กรในประเทศและต่างประเทศ
โดยเฉพาะระบบบริหารคุณภาพ ISO 9001 ระบบการจัดการสิ่งแวดล้อม ISO 14001
และระบบการจัดการอาชีวอนามัยและความปลอดภัย TIS 18001
ซึ่งแทบทุกบริษัทในเครือซิเมนต์ไทยได้รับตลอดมา นอกจากนั้นยังมีรางวัล Deming Prize
สุดยอดรางวัลจากสมาพันธ์นักวิทยาศาสตร์และวิศวกร แห่งประเทศญี่ปุ่น (Union of Japanese
Scientists and Engineers : JUSE)
ที่มอบให้แก่องค์กรที่มีการดำเนินงานโดดเด่นจากการประยุกต์ใช้ TQM
ได้อย่างเหมาะสมกับลักษณะของธุรกิจ เครือซิเมนต์ไทย โดยบริษัทปูนซิเมนต์ไทย (ทุ่งสง) จำกัด
บริษัทหนึ่งในธุรกิจซิเมนต์ ที่เป็นผู้ผลิตปูนซีเมนต์รายแรกของโลกที่ได้รับรางวัล Deming
Application Prize ในปี 2545 และในปี 2546
ยังมีบริษัทในเครือซิเมนต์ไทยที่ได้รับรางวัลนี้อีก 2 บริษัท ได้แก่ บริษัทผลิตภัณฑ์กระดาษไทย จำกัด
ซึ่งเป็นบริษัทในธุรกิจกระดาษและบรรจุภัณฑ์ และบริษัทสยามอุตสาหกรรมวัสดุทนไฟ จำกัด
ซึ่งเป็นบริษัทในธุรกิจซิเมนต์ นอกจากนี้ เครือฯ
ได้รับยกย่องว่าเป็นผู้นำในการดำเนินธุรกิจตามหลักบรรษัทภิบาลทั้งระดับประเทศและระดับสากล
อาทิ จาก Reuters ร่วมกับนิตยสาร Institutional Investor สหรัฐอเมริกา นิตยสาร
FinanceAsia และ SET Awards 2003 รางวัลต่างๆ
เหล่านี้นับเป็นสิ่งยืนยันถึงความมุ่งมั่นดำเนินงานอย่างเปิดเผย โปร่งใส ตรวจสอบได้
และสะท้อนถึงความสำเร็จของนโยบาย “คุณภาพ และเป็นธรรม” ที่เครือซิเมนต์ไทยยึดถือตลอดมา

บริษัทฯ
ได้ดำเนินงานตามแผนการปรับปรุงแนวทางในการดำเนินธุรกิจไปสู่ธุรกิจหลักที่เครือฯมีความรู้ความชำนาญ
และประสบการณ์เหนือคู่แข่งขัน เพื่อเพิ่มความแข็งแกร่งและความคล่องตัวในการบริหารงาน
ภายใต้ภาวะเศรษฐกิจของประเทศที่ตกต่ำตั้งแต่มีการปรับค่าเงินบาทจนถึงปัจจุบันที่เศรษฐกิจอยู่ในภาวะฟื้นตัว
บริษัทฯ ได้ดำเนินการปรับโครงสร้างโดยลดบทบาทการบริหารงานในธุรกิจที่ไม่ใช่ธุรกิจหลัก
โดยส่วนใหญ่ได้ดำเนินการเสร็จสิ้นแล้ว ทำให้บริษัทฯ
อยู่ในฐานะที่จะดำเนินธุรกิจได้อย่างปกติและพร้อมสำหรับการเติบโตอย่างมีระบบ
โดยมีเป้าหมายที่สำคัญในการสร้างมูลค่าการลงทุนแก่ ผู้ถือหุ้นและธุรกิจ
เห็นได้จากผลกำไรที่เพิ่มขึ้นอย่างชัดเจนในช่วง 2-3 ปีที่ผ่านมา

บริษัทปูนซิเมนต์ไทย จำกัด (มหาชน) ทำหน้าที่เป็น Holding Company ของบริษัทในเครือ
ซิเมนต์ไทย บริหารงานโดยแบ่งธุรกิจออกเป็นกลุ่มธุรกิจ แต่ละกลุ่มธุรกิจจะมีบริษัทที่ทำหน้าที่เป็น
Holding Company ของกลุ่ม ทั้งนี้เพื่อให้ธุรกิจต่างๆ
ได้รับการกระจายอำนาจในการดำเนินการไปอย่างเต็มที่
มุ่งดำเนินธุรกิจหลักเฉพาะประเภทอย่างมีประสิทธิภาพและประสิทธิผล มีความคล่องตัวในการบริหาร
สามารถวัดผลการดำเนินงานและติดตามผลการดำเนินงานได้อย่างชัดเจน

ผลิตภัณฑ์ของเครือซิเมนต์ไทยในด้านอุตสาหกรรมซีเมนต์
ส่วนใหญ่แล้วจะเป็นที่รู้จักดีในตลาดสินค้าอุตสาหกรรม และวงการก่อสร้าง
ในฐานะที่เป็นผู้นำในตลาด เช่น ปูนซีเมนต์เทาตราเสือ ตราช้าง ตราเอราวัณ
และคอนกรีตผสมเสร็จซีแพค เป็นสินค้าในธุรกิจซิเมนต์ที่แพร่หลายในตลาด
ทั้งในประเทศไทยและประเทศเพื่อนบ้านใกล้เคียง

ผลิตภัณฑ์จากกลุ่มกระดาษที่เป็นผู้นำในตลาดได้แก่
กระดาษคราฟท์หรือกระดาษอุตสาหกรรมซึ่งเป็นที่รู้จักดีในแง่ปริมาณและคุณภาพที่ได้มาตรฐาน
นอกจากนั้นยังได้มีการนำกระดาษอุตสาหกรรมไปใช้สร้างมูลค่าเพิ่มในอุตสาหกรรมบรรจุภัณฑ์ของเครือฯ
โดยผลิตเป็นกล่องกระดาษลูกฟูกและ บรรจุภัณฑ์อื่นๆ และเป็นผู้มีส่วนแบ่งตลาดสูงที่สุดของประเทศ
มีบริการที่ครบวงจรในการออกแบบและการพิมพ์ การผลิตกระดาษของเครือฯ
ไม่ใช่เพียงแต่ผลิตกระดาษเท่านั้น เครือฯ
มีการผลิตเยื่อกระดาษสำหรับการผลิตกระดาษของตนเองเป็นส่วนใหญ่ นอกจากนั้น
ยังมีธุรกิจผลิตและจำหน่ายกระดาษ พิมพ์เขียน
ซึ่งยังมีการขยายตัวอย่างต่อเนื่องและทำกำไรจำนวนมากให้แก่เครือฯ

ด้านธุรกิจปิโตรเคมี เครือซิเมนต์ไทยมีทั้งธุรกิจที่เป็น Upstream ซึ่งผลิตเอททีลีนและโพรไพลีน
และธุรกิจที่เป็น Downstream ผลิตเม็ดพลาสติกโพลิเอททีลีน และโพลิโพรไพลีน
ซึ่งจะถูกนำไปใช้ผลิตเป็นผลิตภัณฑ์พลาสติกในรูปแบบต่างๆ เครือฯ
มีกำลังการผลิตแบบครบวงจรในด้านปิโตรเคมีที่ใหญ่ที่สุดของประเทศ
นอกจากธุรกิจเม็ดพลาสติกดังกล่าวแล้ว
เครือฯมีการลงทุนร่วมกับผู้ร่วมทุนต่างประเทศในการผลิตและจำหน่ายผลิตภัณฑ์ปิโตรเคมีด้านอื่นอีก
เช่น การร่วมทุนกับ Dow Chemical จากสหรัฐอเมริกาผลิต Polystryrene ร่วมทุนกับ Mitsui
Petrochemicals จากประเทศญี่ปุ่นผลิต PTA ร่วมทุนกับ Mitsubishi Rayon ผลิต MMA
เป็นต้น

ธุรกิจผลิตภัณฑ์ก่อสร้าง เป็นธุรกิจที่รวบรวมธุรกิจวัสดุก่อสร้างและธุรกิจเซรามิคเข้าไว้ด้วยกัน
เนื่องจากถือว่าเป็นกลุ่มผลิตภัณฑ์ที่เกี่ยวข้องกับการก่อสร้างและตกแต่ง
ที่สามารถใช้เครือข่ายการจัดจำหน่ายและการจัดการร่วมกันได้
นอกจากนี้ยังช่วยเพิ่มความได้เปรียบในการแข่งขันและเพิ่มความแข็งแกร่งของธุรกิจยิ่งขึ้น
ผลิตภัณฑ์หลักของกลุ่มได้แก่ กระเบื้องหลังคา ซึ่งมีการผลิตทั้งกระเบื้องหลังคาใยธรรมชาติตราเสือ
และตราช้าง การผลิตกระเบื้องหลังคาคอนกรีตซีแพค ภายใต้ชื่อ กระเบื้อง ซีแพคโมเนียตราช้าง
การผลิตกระเบื้องหลังคาเซรามิค ภายใต้ชื่อ Excella บล็อคปูถนน บล็อคปูพื้น (CPAC Paving
Block) กระเบื้องปูพื้นและผนังเซรามิคภายใต้ตรา COTTO
ที่นอกจากจัดจำหน่ายภายในประเทศแล้วยังมีการส่งออกไปจำหน่ายในต่างประเทศ
รวมทั้งมีธุรกิจที่ร่วมลงทุนในต่างประเทศด้วย
นับได้ว่าเป็นกลุ่มผู้ผลิตและจำหน่ายวัสดุก่อสร้างและเซรามิครายใหญ่ที่สุดของประเทศไทย

ธุรกิจจัดจำหน่ายเป็นผู้ดูแลการขายและการจัดส่งสินค้าให้แก่เครือข่ายผู้แทนจำหน่ายในประเทศของเครือซิเมนต์ไทย
เป็นธุรกิจที่ได้รวมการดำเนินการด้านการจำหน่ายและระบบกระจายสินค้าเข้าไว้ด้วยกัน
เพื่อการพัฒนางานด้านขายและบริการให้เป็นไปอย่างมีประสิทธิภาพ
โดยมีการนำเทคโนโลยีใหม่มาใช้ในการจัดจำหน่ายและการจัดส่งสินค้า
นอกจากการจำหน่ายในประเทศแล้ว
ธุรกิจจัดจำหน่ายยังทำหน้าที่ดูแลการนำเข้าและส่งออกสินค้าและวัตถุดิบ ให้กับบริษัทต่างๆ
ในเครือซิเมนต์ไทยอีกด้วย ในการจัดส่งสินค้า (Logistics)
ธุรกิจจัดจำหน่ายให้บริการทั้งบริษัทในเครือฯ และลูกค้าภายนอก

นอกจากการลงทุนในกลุ่มธุรกิจที่เกี่ยวข้องกับการผลิตและจำหน่ายดังกล่าวข้างต้นแล้ว เครือ
ซิเมนต์ไทยยังมีเงินลงทุนอีกส่วนหนึ่งในหลากหลายธุรกิจที่รวมไว้ภายใต้บริษัทซิเมนต์ไทยโฮลดิ้ง
จำกัด การลงทุนบางอย่างยังให้ผลตอบแทนอยู่ในเกณฑ์ที่ดี แต่โดยรวมแล้วการถือหุ้นในกิจการต่างๆ
ที่ไม่ใช่ธุรกิจหลักของเครือฯ จะเป็นไปเพื่อผลตอบแทนที่เหมาะสมและเครือฯ
มีแผนที่จะลดการลงทุนหรือขายหุ้นในระยะต่อไป
เพื่อระดมทรัพยากรไปใช้กับอุตสาหกรรมหลักของเครือฯ

ในด้านการจัดการด้านอสังหาริมทรัพย์ของเครือฯ ได้มีการตั้งบริษัทซิเมนต์ไทยพร็อพเพอร์ตี้(2001)
จำกัด (มหาชน) เป็นผู้ดำเนินการด้านนิคมอุตสาหกรรมของเครือฯ
การบริหารการขายและการให้เช่าอสังหาริมทรัพย์ต่างๆ
โดยมุ่งสร้างสรรค์สินทรัพย์ที่มีอยู่ให้เกิดประโยชน์สูงสุด
และพัฒนาศักยภาพเพื่อการเติบโตอย่างมืออาชีพและมีประสิทธิภาพ